**Naslovnik**

Številka: 0920-12541/2023-2

Datum: 17. 08. 2023

Zadeva: Odgovor na vaše vprašanje - davčna olajšava za nakup Hiab dvigala

Prejeli smo vaš dopis, iz katerega izhaja, da je vaša stranka kupila Hiab dvigalo v znesku 97.500,00 EUR. Pri uveljavljanju davčne olajšave za nakup dvigala stranka želi slediti določbi 55.a člena ZDDDPO-2, v skladu s katero je predmet davčne olajšave lahko le oprema (razen opreme, ki je izrecno izvzeta iz olajšave), ki z namenom služi funkcionalni rabi oz. se uporablja pri opravljanju dejavnosti. V homologaciji je sicer navedeno, da je avtodvigalo nameščeno na šasiji tovornjaka. Glede na dejstvo, da oprema kot je Hiab dvigalo ni taksativno našteta med opremo, ki bi bila izvzeta iz olajšav in ob dodatnem dejstvu, da družba potrebuje takšno opremo za svojo dejavnost pri nameščanje drogov na težko dostopnih pobočjih (zelo strma in nevarna pobočja) na območju Elektra Maribor, menite, da so upravičeni do davčne olajšave. Tovornjak je bil dejansko kupljen posebej, zanj je bil izdan popolnoma samostojen račun, nato pa se je nanj le namestilo dvigalo za potrebe dviga bremen, kar je tudi predmet davčne olajšave.

V nadaljevanju vam posredujemo odgovor.

V skladu z 2. točko drugega odstavka 55.a člena [Zakona o davku od dohodkov pravnih oseb ZDDPO-2](http://pisrs.si/Pis.web/pregledPredpisa?id=ZAKO4687) so iz opreme, za katero se lahko uveljavlja olajšava za investiranje, izvzeta motorna vozila, razen osebnih avtomobilov na hibridni in električni pogon, avtobusov na hibridni in električni pogon ali z motorjem, ki ustreza najmanj emisijskim zahtevam EURO VI, in tovornih vozil z motorjem, ki ustreza najmanj emisijskim zahtevam EURO VI.

Iz vašega dopisa izhaja, da je davčni zavezanec tovorno vozilo, ki ne ustreza navedenim emisijskim zahtevam, predelal z vgraditvijo avtodvigala, skladnost predelave pa je bila potrjena s strani pristojnih organov (homologacija) in ustrezno evidentirana v podatkih o tovornem vozilu. Glede na opravljeno homologacijo vozila razumemo, da je vozilo kategorizirano kot tovorno vozilo z dvigalom, zaradi česar se dvigalo šteje za sestavni del tovornega vozila.

Iz navedenega izhaja, da gre za nadgradnjo tovornega vozila, ki ne izpolnjuje pogojev za uveljavljanja davčne olajšave v zvezi z emisijskimi zahtevami, kar pomeni, da olajšave ni mogoče uveljavljati. Med drugim je s tem zagotovljena enaka obravnava tovornih vozil s posebnimi oblikami nadgradenj, ne glede na to, ali imajo opremo vgrajeno že tovarniško ali naknadno.